በአማራ ክልል ህብረተሰቡ ኮሮናን የመከላከል ተሳትፎ መጨመሩ ተገለፀ
አዲስ አበባ፡- በክልሉ ኮማንድ ፖስት እና ግብረኃይል በማቋቋም፤ በየደረጃው በጤና ቢሮም ሆነ በአስተዳደር በዞን እና በወረዳ እስከታች ባለው አደረጃጀት ከኮሮና ቫይረስ ጋር ተያይዞ በተሰራው ሥራ ህብረተሰቡ የቫይረሱን ስርጭት ለመከላከል እያደረገ ያለው ተሳትፎ መጨመሩ ተገለጸ፡፡
የአማራ ክልል ጤና ቢሮ የህዝብ ግንኙነት ኃላፊ አቶ ዋለ በላይነህ እንደተናገሩት፤ ህብረተሰቡ ቤት ውስጥ እየተቀመጠ ነው፡፡ ሁሉም የመንግሥትም ሆነ የግል ተቋማት ትንንሽ ሻይ ቤቶች ሳይቀሩ ሁሉም የእጅ መታጠቢያ በማዘጋጀት ህብረተሰቡ እጁን እንዲታጠብ ድጋፍ እያደረጉ ይገኛሉ:: ትልልቅ ህንፃዎችን ለበሽታው ህክምና መስጫ እንዲሆን በመስጠት፤የገንዘብ ድጋፍ እና የህክምና ቁሳቁስ ጓንት እና ማክስ የመሳሰሉ የበሽታውን ስርጭት መከላከያ ግብአቶችን በመለገስ፤ የፅዳት መጠበቂያ ሳኒታይዘር ከዛም ባለፈ አንሶላ እና ብርድልብስ የመሳሰሉ ድጋፎች በህብረተሰቡ እየተሰጡ ናቸው፡፡ 
የበሽታው ምልክት የታየባቸው እና በሽታው ከተገኘባቸው ሰዎች ጋር ግንኙነት የነበራቸው ሰዎች ራሳቸውን እና ቤተሰባቸውን ለመጠበቅ በማሰብ ወደ ለይቶ ማቆያ እና ህክምና ተቋም በራሳቸው ፈቃድ በመምጣት ላይ መሆናቸውን አመልክተዋል ፡፡ 
በክልሉ የሰርግ እና የለቅሶ ስርዓት ላይ ጠንከር ያለ አቋም መኖሩ የሚታወቅ መሆኑን ያስታወሱት አቶ ዋለ፤ አሁን ግን በዚህ ላይ ከፍተኛ ለውጥ መምጣቱን አብራርተዋል፡፡ ለአብነት በአንድ ዞን ብቻ የአካባቢው ሰው በመነጋገር 200 ሰርግ እንዳይካሄድ የሰረዘ መሆኑን ገልፀዋል፡፡ አያይዘውም በባህርዳር ትልቅ አባት ልጃቸው በሌላ ክልል ህይወቷ ሲያልፍ በትልቅ መኪና ስድስት ብቻ ሆነው ሬሳ ይዘው ወደ ቤታቸው መጥተዋል፡፡ ሆኖም ሰዎች ለቅሶ እንዳይደርሷቸው ‹‹ ለእናንተም ለእኛም ጤና ሲባል፤ ከፈለጋችሁ በስልክ ጥሪ ብቻ አፅናኑን›› ብለው በር ላይ በመለጠፍ በቤታቸው አራት ሰው ብቻ ለቅሶ እንዲቀመጥ በማድረግ እጅግ የሚያስመሰግን ሥራ በመስራት ኃላፊነታቸውን እንደተወጡ ተናግረዋል:: ብዙዎች ቫይረሱን ለመከላከል እየፈፀሙ ያለው ተግባር የሚያስመሰግን መሆኑንም አመልክተዋል፡፡ 
እንደአቶ ዋለ ገለፃ፤ ይሄ ማለት ሁሉም የክልሉ ህዝብ ሙሉ ለሙሉ ችግሩን በመረዳት የቫይረሱን ስርጭት ለመግታት ኃላፊነቱን እየተወጣ ነው ማለት አይደለም:: በተለይ በአንዳንድ አካባቢዎች ከበዓሉ ጋር ተያይዞ የሚፈለገውን ያህል ርቀትን ያለመጠበቅ፤ ለገበያ መሯሯጥ እና አልፎ አልፎ ሰርግ ላይም ‹‹የተዘጋጀ መጠጥ እና ምግብ አለ፤ ይበላሽብኛል፡፡›› በማለት ሠርግ ለመሰረዝ ፈቃደኛ ያለመሆን እና ‹‹ ሆ›› ብሎ ሰርግ ማድረግ ተስተውሏል:: ይህንን ለመከላከል የፀጥታ መዋቅሩም ጥረት ማድረጉን አብራርተዋል፡፡
በክልሉ ቤት ለቤት ቅኝት በማድረግ የሙቀት መለካት፣ ከውጭ የመጡ እና ምልክቱ የሚታይባቸው ካሉ የመለየት እንዲሁም ተንቀሳቃሽ ሞንታርቦን በመጠቀም እና በራሪ ወረቀቶችን በመበተን ግንዛቤውን የበለጠ የማስፋት ሥራ እየተሰራ መሆኑን የተናገሩት አቶ ዋለ፤ በተጨማሪ ታዋቂ ሰዎችን በመጠቀም ህብረተሰቡ ሳይሰለች በተደጋጋሚ ስለቫይረሱ እያስታወሰ እንዲጠነቀቅ እየተሰራ መሆኑንም ገልፀዋል፡፡ 
የፌዴራል መንግሥት የምርመራ ኪቶች እገዛ መደረጉን፤ ዓለም አቀፍ ደረጃቸውን የጠበቁ ምርመራዎች እንዲካሄዱ ሙያዊ ድጋፍ በማድረግ ማስጀመሩን፤ የሙቀት መለኪያ መሳሪያ እና ሌሎችም የፋይናንስ ድጋፍ በማድረግ፤ በተለይ ከህብረተሰብ ጤና ኢንስቲትዩት እና ከጤና ጥበቃ የተውጣጣ ቡድን በክልሉ ታች ድረስ በመውረድ የተደረገው ድጋፍ የሚበረታታ መሆኑን ገልፀዋል፡፡ 
በእያንዳንዱ ዞን ለይቶ ማቆያ እና ለይቶ ማከሚያ የተቋቋመ መሆኑን ጠቁመው፤ በተጨማሪ ምዕራብ አማራ እና ምስራቅ አማራ በሚል የህክምና ማዕከል በማቋቋም ህክምና እየተደረገ መሆኑን ተናግረዋል፡፡ አሁን ያለው ጥሩ ቢሆንም ስርጭቱ ቢሰፋ በርካታ የህክምና መገልገያ መሳሪያዎች፤ በጣም በርካታ የምርመራ ኪቶች እና በሽታውን ለመከላከል የሚያግዙ ዕቃዎች የሚያስፈልጉ በመሆኑ የክልሉ መንግሥት የሚያደርገው ጥረት እንደተጠበቀ ሆኖ የፌዴራል መንግሥት የተቻለውን ድጋፍ እንዲያደርግ ጥሪ አቅርበዋል፡፡አዲስ ዘመን ሚያዝያ 20/2012ምህረት ሞገስ